REGULAMENTUL (CE) NR. 276/2007 AL COMISIEI
din 15 martie 2007
de modificare a Regulamentului (CE) nr. 581/2004 de deschidere a unei invitații permanente de participare la licitație pentru restituirile la export care privesc anumite tipuri de unt și a Regulamentului (CE) nr. 582/2004 de deschidere a unei invitații permanente de participare la licitație pentru restituirile la export cu privire la laptele praf degresat
COMISIA COMUNITĂȚILOR EUROPENE,
având în vedere de Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolul 31 alineatul (3) litera (b) și alineatul (14),
întrucât:
(1)
În conformitate cu articolul 1 alineatul (1) din Regulamentul (CE) nr. 581/2004 al Comisiei (2) și cu articolul 1 alineatul (1) din Regulamentul (CE) nr. 582/2004 al Comisiei (3), anumite destinații nu pot beneficia de restituiri la export.
(2)
Regulamentul (CE) nr. 61/2007 al Comisiei din 25 ianuarie 2007 de stabilire a restituirilor la export în sectorul laptelui și produselor lactate (4) a exclus, începând cu 26 ianuarie 2007, Liechtenstein, comunele Livigno și Campione d'Italia, Insula Helgoland, Groenlanda și Insulele Feroe de la acordarea unei restituiri, incluzându-le în zonele L 20 și L 40, care includ destinații care nu pot beneficia de restituiri la export. Prin urmare, este necesară excluderea acestor destinații de la restituirile la export stabilite prin licitație în temeiul Regulamentelor (CE) nr. 581/2004 și nr. 582/2004.
(3)
Regulamentele (CE) nr. 581/2004 și (CE) nr. 582/2004 trebuie modificate în consecință.
(4)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
La articolul 1 alineatul (1) din Regulamentul (CE) nr. 581/2004, al doilea paragraf se înlocuiește cu următorul text:
„Produsele menționate la primul paragraf sunt destinate exportului spre toate destinațiile, cu excepția Andorrei, Ceutei și Melillei, Gibraltarului, Liechtensteinului, comunelor Livigno și Campione d'Italia, Insulei Helgoland, Groenlandei, Insulelor Feroe, Statelor Unite ale Americii și Vaticanului.”
Articolul 2
La articolul 1 din Regulamentul (CE) nr. 582/2004, alineatul (1) se înlocuiește cu următorul text:
„(1) Se deschide o licitație permanentă pentru a stabili restituirea la export privind laptele praf degresat menționat în secțiunea 9 din anexa I la Regulamentul (CEE) nr. 3846/87 al Comisiei (5), în saci de cel puțin 25 de kilograme net și care conțin cel mult 0,5 % substanță nonlactică adăugată care cade sub incidența codului de produs ex ex 0402 10 19 9000, destinat exportului spre toate destinațiile, cu excepția Andorrei, Ceutei și Melillei, Gibraltarului, Liechtensteinului, comunelor Livigno și Campione d'Italia, Insulei Helgoland, Groenlandei, Insulelor Feroe, Statelor Unite ale Americii și Vaticanului.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 martie 2007.